Man besteel ná hy op vrou se aanlyn advertensie reageerArgieffoto ŉ 21-jarige vrou het in die Pretoriase landdroshof verskyn op aanklag dat sy ŉ man na haar woonstel gelok het met ŉ aanlyn advertensie en hom daarna beroof het. Kapt. Daniel Mavimbela, woordvoerder van die polisie, het gesê die slagoffer, ŉ 29-jarige man van Pretoria-Wes, en die verdagte het ooreengekom om mekaar by die vrou se woonstel in Sunnyside te ontmoet nadat die man op haar advertensie reageer het. “Hy het R300 kontant vir haar gegee en het op die bed gaan sit en verwag dat die transaksie sou voortgaan,” het Mavimbela verduidelik. “Drie mans het egter daarna by die woonstel ingekom en die verdagte het die slagoffer alleen agtergelaat met haar beweerde medepligtiges.” Die drie mans het glo ŉ verdere R400 kontant van die man gesteel tesame met ŉ Samsung S3-selfoon, bankkaarte en pinkodes, maar die man het geen geld in sy bankrekening gehad nie. “Die verdagte is by haar woonstel in hegtenis geneem tydens ŉ klopjag deur die polisie,” het Mavimbela bygevoeg. Sy staan tereg op aanklag van diefstal en is vrygelaat op borgtog van R1 500. Sy moet op 25 Julie 2017 weer in die hof verskyn. “Persone wat iemand anders aanlyn ontmoet, word versoek om versigtig te wees. Indien jy ŉ vreemdeling vir die eerste keer ontmoet, dring daarop aan dat dit in die openbaar gebeur. Indien vreemdelinge ontmoet vir meer as net om mekaar beter te leer ken, moet hulle eerder na hotelle of na bed-en-ontbyt-plekke gaan,” het hy gesê.